Kommissionens beslutning

af 7. december 2001

om godkendelse af de af Det Forenede Kongerige og Irland forelagte planer om fjernelse af alle fisk i brug, der er angrebet af infektiøs lakseanæmi (ISA) og om ophævelse af beslutning 2001/494/EF

(meddelt under nummer K(2001) 3938)

(Kun den engelske udgave er autentisk)

(EØS-relevant tekst)

(2001/872/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 93/53/EØF af 24. juni 1993 om minimumsfællesskabsforanstaltninger til bekæmpelse af visse fiskesygdomme(1), senest ændret ved Kommissionens beslutning 2001/288/EF(2), særlig artikel 6, og

ud fra følgende betragtninger:

(1) Med henblik på bekæmpelsen af udbrud af infektiøs lakseanæmi (ISA) skal alle fisk på et sygdomsramt brug fjernes efter en plan udarbejdet af den officielle tjeneste og godkendt af Kommissionen, jf. artikel 6, litra a), første led, i Rådets direktiv 93/53/EØF.

(2) Erfaringen viser, at fjernelsen af fiskene under visse omstændigheder kan foregå over en periode, uden at det har en negativ indvirkning på bestræbelserne for at udrydde sygdommen.

(3) Ved Kommissionens beslutning 2001/494/EF er der godkendt en plan for fjernelse af fisk i tilfælde af påvisning af ISA i England, Skotland og Wales(3).

(4) Det Forenede Kongerige har forelagt en plan for fjernelse af fisk, der skal anvendes i tilfælde af påvisning af ISA i Nordirland.

(5) Irland har forelagt en plan for fjernelse af fisk, der skal anvendes i tilfælde af påvisning af ISA i Irland.

(6) Kommissionen og medlemsstaterne har undersøgt de af Det Forenede Kongerige og Irland forelagte planer i lyset af den nuværende videnskabelige og tekniske viden.

(7) De sygdomsbekæmpende foranstaltninger, der er beskrevet i planen for fjernelse af fisk i Nordirland og Irland, er i fuld overensstemmelse med de allerede godkendte planer for England, Skotland og Wales.

(8) Fjernelsen af fiskene skal gennemføres med det formål at udrydde sygdommen på de angrebne brug og at forhindre yderligere spredning af sygdommen til andre brug eller til vildtpopulationen, som kan rammes af sygdommen.

(9) Beslutningen om at fjerne fiskene skal baseres på en individuel analyse af risiciene for yderligere spredning af sygdommen, herunder udbruddets alvor og andre omstændigheder, der har indvirkning på risiciene, og der skal tages hensyn til praktiske erfaringer og videnskabelige beviser.

(10) Den gennemførte undersøgelse har vist, at de forelagte planer opfylder de krav, der stilles til sådanne planer, og de bør derfor godkendes.

(11) Af hensyn til klarheden bør de planer, der er forelagt af Det Forenede Kongerige og Irland, vedtages gennem en enkelt beslutning. Beslutning 2001/494/EF bør derfor ophæves.

(12) De i denne beslutning fastsatte foranstaltninger er i overensstemmelse med udtalelse fra Den Stående Veterinærkomité -

VEDTAGET FØLGENDE BESLUTNING:

Artikel 1

De af Det Forenede Kongerige og Irland forelagte planer om fjernelse af alle fisk på brug, der befinder sig inden for deres territorium, og som er angrebet af infektiøs lakseanæmi (ISA), godkendes.

Artikel 2

Beslutning 2001/494/EF ophæves.

Artikel 3

Denne beslutning er rettet til medlemsstaterne.

Udfærdiget i Bruxelles, den 7. december 2001.

På Kommissionens vegne

David Byrne

Medlem af Kommissionen

(1) EFT L 175 af 19.7.1993, s. 23.

(2) EFT L 99 af 10.4.2001, s. 11.

(3) EFT L 180 af 3.7.2001, s. 34.